CELEX: 32018D0856
Language: ro
Date: 2018-06-08 00:00:00
Title: Decizia (PESC) 2018/856 a Consiliului din 8 iunie 2018 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (Această denumire nu aduce atingere pozițiilor privind statutul și este conformă cu RCSONU 1244 (1999) și cu Avizul CIJ privind declarația de independență a Kosovo.) (EULEX KOSOVO)

11.6.2018   
               
               
                  RO
               
               
                  Jurnalul Oficial al Uniunii Europene
               
               
                  L 146/5
               
            DECIZIA (PESC) 2018/856 A CONSILIULUI
      din 8 iunie 2018
      de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (*1) (EULEX KOSOVO)
      CONSILIUL UNIUNII EUROPENE,
      având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
      având în vedere propunerea Înaltului Reprezentant al Uniunii pentru afaceri externe și politica de securitate,
      întrucât:
      
                  (1)
               
               
                  La 4 februarie 2008, Consiliul a adoptat Acțiunea comună 2008/124/PESC (1).
               
            
                  (2)
               
               
                  La 14 iunie 2016, Consiliul a adoptat Decizia (PESC) 2016/947 (2), care a modificat Acțiunea comună 2008/124/PESC, prelungind mandatul EULEX KOSOVO până la 14 iunie 2018.
               
            
                  (3)
               
               
                  La 8 iunie 2017, Consiliul a adoptat Decizia (PESC) 2017/973 (3) de modificare a Acțiunii comune 2008/124/PESC, care stabilește o valoare de referință financiară până la 14 iunie 2018.
               
            
                  (4)
               
               
                  În urma revizuirii strategice a misiunii, Comitetul politic și de securitate a recomandat ca mandatul EULEX KOSOVO să fie modificat și prelungit până la 14 iunie 2020.
               
            
                  (5)
               
               
                  Este necesar să se prevadă o nouă valoare de referință financiară pentru punerea în aplicare a mandatului EULEX KOSOVO până la 14 iunie 2020.
               
            
                  (6)
               
               
                  Nicio dispoziție a prezentei decizii nu trebuie înțeleasă ca aducând atingere independenței și autonomiei judecătorilor și procurorilor.
               
            
                  (7)
               
               
                  Datorită naturii speciale a activităților EULEX KOSOVO în sprijinul procedurilor judiciare strămutate într-un stat membru, este oportun să se identifice valoarea preconizată să acopere sprijinul pentru procedurile judiciare strămutate într-un stat membru și să se asigure execuția acelei părți din buget prin intermediul unui grant.
               
            
                  (8)
               
               
                  Prin urmare, Acțiunea comună 2008/124/PESC ar trebui modificată în consecință.
               
            
                  (9)
               
               
                  EULEX KOSOVO se va derula în contextul unei situații care s-ar putea deteriora și ar putea împiedica realizarea obiectivelor acțiunii externe a Uniunii prevăzute la articolul 21 din tratat,
               
            ADOPTĂ PREZENTA DECIZIE:
      Articolul 1
      Acțiunea comună 2008/124/PESC se modifică după cum urmează:
      
                  1.
               
               
                  Articolul 2 se înlocuiește cu următorul text:
                  „Articolul 2
                  Mandat
                  EULEX KOSOVO sprijină anumite instituții ale supremației legii din Kosovo în orientarea acestora către creșterea eficacității, durabilității, multietnicității și responsabilității, fără ingerințe politice și în deplină conformitate cu bunele practici europene și standardele internaționale în materie de drepturi ale omului – prin activități de monitorizare și funcții executive limitate, astfel cum se prevede la articolele 3 și 3a – cu scopul de a aloca sarcinile rămase altor instrumente ale UE pe termen lung și de a renunța treptat la funcțiile executive reziduale.”
               
            
                  2.
               
               
                  Articolul 3 se înlocuiește cu următorul text:
                  „Articolul 3
                  Atribuții
                  În vederea aducerii la îndeplinire a mandatului prevăzut la articolul 2, EULEX KOSOVO:
                  
                              (a)
                           
                           
                              monitorizează o selecție de cauze și procese în instituțiile din domeniul justiției penale și civile din Kosovo, în strânsă coordonare cu alți actori ai UE, respectând în același timp independența sistemului judiciar, și facilitează contactele și monitorizează reuniunile relevante în cadrul cooperării regionale în cauzele care privesc crimele de război, corupția și criminalitatea organizată și gravă;
                           
                        
                              (b)
                           
                           
                              oferă sprijin operațional pentru dialogul facilitat de UE, după caz;
                           
                        
                              (c)
                           
                           
                              monitorizează, îndrumă și consiliază serviciul corecțional din Kosovo;
                           
                        
                              (d)
                           
                           
                              păstrează anumite responsabilități executive limitate în domeniul medicinei legale și în cel al poliției științifice, inclusiv operațiunile de securitate și un program rezidual de protecție a martorilor și responsabilitatea de a asigura menținerea și promovarea ordinii publice și a securității, inclusiv, în cazul în care este necesar, prin revocarea sau anularea deciziilor operaționale luate de către autoritățile competente din Kosovo;
                           
                        
                              (e)
                           
                           
                              se asigură că toate activitățile sale respectă standardele internaționale referitoare la drepturile omului și abordarea integrată a egalității între femei și bărbați; și
                           
                        
                              (f)
                           
                           
                              cooperează cu agențiile UE relevante, autoritățile judiciare și de aplicare a legii din statele membre și din state terțe pentru executarea mandatului său.”
                           
                        
            
                  3.
               
               
                  La articolul 16 alineatul (1), ultimul paragraf se înlocuiește cu următorul text:
                  „Valoarea de referință financiară destinată acoperirii cheltuielilor aferente EULEX KOSOVO în perioada cuprinsă între 15 iunie 2018 și 14 iunie 2020 este de 169 805 000 EUR.
                  Din valoarea menționată la al paisprezecelea paragraf, valoarea destinată acoperirii cheltuielilor EULEX KOSOVO aferente punerii în aplicare a mandatului său în Kosovo este de 83 555 000 EUR, iar valoarea destinată să acopere sprijinul pentru procedurile judiciare strămutate într-un stat membru este de 86 250 000 EUR.
                  Comisia semnează un acord de grant cu un operator de registru care acționează în numele unui registru responsabil pentru administrarea procedurilor judiciare strămutate pentru valoarea de 86 250 000 EUR. Normele privind granturile prevăzute în Regulamentul (UE, Euratom) nr. 966/2012 al Parlamentului European și al Consiliului (*2) se aplică respectivului acord de grant.
                  Valoarea de referință financiară destinată EULEX KOSOVO pentru perioada următoare se decide de către Consiliu.
                  
                     (*2)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).”"
                        
               
            
                  4.
               
               
                  La articolul 20 alineatul (2), prima teză se înlocuiește cu următorul text:
                  „Aceasta expiră la 14 iunie 2020.”
               
            Articolul 2
      Prezenta decizie intră în vigoare la data adoptării.
      
         Adoptată la Luxemburg, 8 iunie 2018.
         
            
               Pentru Consiliu
            
            
               Președintele
            
            I. MOSKOVSKI
         
      
      
         (*1)  Această denumire nu aduce atingere pozițiilor privind statutul și este conformă cu RCSONU 1244 (1999) și cu Avizul CIJ privind declarația de independență a Kosovo.
      
         (1)  Acțiunea comună 2008/124/PESC a Consiliului din 4 februarie 2008 privind misiunea Uniunii Europene de sprijinire a supremației legii în Kosovo (EULEX KOSOVO) (JO L 42, 16.2.2008, p. 92).
      
         (2)  Decizia (PESC) 2016/947 a Consiliului din 14 iunie 2016 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (EULEX KOSOVO) (JO L 157, 15.6.2016, p. 26).
      
         (3)  Decizia (PESC) 2017/973 a Consiliului din 8 iunie 2017 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (EULEX KOSOVO) (JO L 146, 9.6.2017, p. 141).